
    Pôvodná publikácia


    


    


    Vladimír Hurban Vladimírov. Hry. Tatran. Bratislava 1974. 284 s.


    Bibliografické poznámky


    Vladimír Hurban Vladimírov: Hry


    


    Doslov napísal dr. Pavol Palkovič.


    Vyšlo vo vydavateľstve Tatran v Bratislave 1974.


    130. zväzok edície Divadelná tvorba.


    Spoločné vydanie vydavateľstva Tatran a vydavateľstva kníh a novín Obzor v Novom Sade (Juhoslávia).


    Zodpovedný redaktor Vlastimil Zabloudil.


    Technická redaktorka Gita Mihalovičová.


    Jazyková úprava hier Emília Nemsilová.


    


    Redakčná poznámka


    Výber z dramatického dedičstva Vladimíra Hurbana Vladimírova je pripravený z prvých knižných vydaní týchto jeho hier na Slovensku. ZÁVEJE vydalo Ústredie slovenských ochotníckych divadiel v Martine 1922; drámu MILICA NIKOLIČOVÁ vydala Matica slovenská v Martine 1922; drámu ZEM vydalo Ústredie slovenských ochotníckych divadiel 1931; ZÁMKA ŠKRIPÍ je spracovaná z autorovho rukopisu.


    


    Zem. Sedliacka dráma v piatich dejstvách


    Milica Nikoličová. Dráma v troch dejstvách


    Záveje. Dráma v troch dejstvách


    Zámka škripí. Dráma v troch dejstvách

  


  
    Zámka škripí. Dráma v troch dejstvách


    


    


    Stará Pazova, 20. marca 1941 — to je dátum!


    


    Pohlo sa!!


    Po 46 mesiacoch, po prípravách, po premýšľaní, po viacmesačných pauzách, ba ročných konečne dnes — pohlo sa!!!


    Zárodok pohnutia bol dňa 21. februára roku 1941 a bola daná devíza:


    „Dráma bude hotová, keď SLOVENSKO bude žiadať.“


    Vtedy ešte nebolo rozhodnuté, že s Petrovcom trhám.


    Dnes teda, vec sa pohla z mŕtveho punktu, vec sa odkrúca… Všetko doteraz napísané a zaznačené dostáva reálnu formu.


    Viďme, čo je doteraz fixované.


    Kratučký obsah hry:


    Väzeň vracia sa po osemročnom väzení domov, k rodine. Rodina pozostáva: Žena, dcéra, synček (8-ročný) a teda On, väzeň. Ostatní v dráme sú: Švagor, mládenec (pytač dcérin) a mysteriózny Zámočník. Všetci sú reálni, len tento posledný je výpomoc pre takzvané monológy, t. j. aby neboli monológy. Ináč i on je reálny — a to ešte ako! A predsa je mysteriózny, a to hlavne preto, aby poslucháčom odhaľoval dušu a vnútro účinkujúcich. To je dramatická potreba, alebo, ak chcete, dramatický knif a šikovnosť — ale to sa musí ukázať.


    Čo sa stáva (deje!!!) v dráme?


    Povedzme najprv mená i účinkujúcich i meno samej hry.


    Účinkujúci sú:


    Tobor, muž, 40-ročný, Lia, jeho žena (36-ročná), Niada, ich dcéra, 16-ročná, Enad, synček, Pag, švagor, Ber, mládenec, pytač Niadin a — Zámočník…


    Deje sa niekde na zemeguli (!), cez tri dni. Javisko zariadené v podobe trojuholníka (vrch v úzadí, kostýmy excentrické, len Zámočník má svoju typickú tmavozelenú zásteru. Teda zaujímavosť: všetci od 1 — 6 sú reálni a predsa excentrickí — jediný, ktorý je vlastne nereálny, on je úplne dnešný, má žargón, má spôsoby dneška a skorože je prifarbený.)


    Tento knif, že som odfarbil tých, ktorí sú vlastne (tu to môžem povedať…) — Pazovania, a že som „prifarbil“ toho, ktorý je vlastne len to druhé „ja“ účinkujúcich, ako by som povedal svedomie účinkujúcich, myslím, že pochopia poslucháči — alebo aspoň kritici (ale ja sa nebojím ani jedných, ani druhých…) a že moja hra bude mať náter dramatika, ktorý nebýva na dedine…


    Ale dajme i zhustený obsah hry.


    Obsah hry je tento:


    Nadväzujem k hore povedanému:


    Teda, väzeň sa vracia po osemročnom väzení domov. Prečo tam bol? Zabil soka (zdanlivého), svojho najlepšieho priateľa, odpykal svoj trest a keď sa vrátil domov, aby žil novým životom, s hrôzou začína badať, že sa sklamal, a zabil (zdanlivého) nevinného človeka! Jeho hriech je však úradne odpykaný, sedel osem rokov v žalári — — a naučil sa hlbšie myslieť a hľadať príčinu akýchkoľvek skutkov. Avšak, keď príde zasa do svojho domu, toto poučenie prináša mu nový bôľ. Svedomie počína ho hrýzť, že vykonal odporný skutok a zabil nevinného priateľa. Lebo pravý vinník zdá sa, že je — jeho švagor!! V prvom dejstve, po návrate domov, táto pochybnosť a presvedčenie prichádza pomaly, ale mocne do popredia.


    V druhom dejstve už dostáva istotu, že správne konkluduje, totiž, že jeho žena ho zrádzala i vtedy, keď prišiel zločin za následok — — a i teraz s jeho švagrom…


    (Majú dve sestry za ženy, švagor slabú, chorľavú a on mocnú a bujnú…)


    A vzkypí… Ale myšlienka na škripot zámky, na ktorý bol po osem rokov zvyknutý, zmohutnie uňho — a on ho nechce viac počúvať… Nie, nie, on nebude čiahať ani na život svojho soka, švagra, ani na život tej biednice ženy, ani na život svojich (?) dietok, ale —


    Prichádza tretie dejstvo s rozhodnutím: On sa obesí.


    Môžeme teraz povedať i meno hry: „Zámka škripí…“


    Do deja vplýva ešte i zamilovaný pár, jeho Niada a Ber, mládenec, a pravdaže i Zámočník, ktorého remeslo je spojené so zámkou… Teda: do práce, menovite teraz, keď je i začiatok už rozkolísaný.

  


  
    Typy v hre


    


    


    TOBOR: Vycivený, bledý, kostnatý, ticho a presvedčivo. Nedá sa ľahko strhnúť — ale keď sa raz rozpáli, tak blčí… Bojazlivý je — a predsa náchylný k odporu. Je senzibilný a trochu i zmyselný. Ale sa opanúva. Má teraz 40 rokov.


    LIANA: Moletná „žienka“ a len žienka = das Weib… Svoje previnenie ani nebadá — tak to musí byť… Má asi 36 rokov.


    NIADA: Dievča v dozrievaní, ledva 16-ročná. Ale už okúsila život… Už si je vedomá svojej ženskosti a ide za cieľom.


    ENAD: Osemročný chlapček, trochu ostarok, ale predsa detský. Novina, že má otca, ktorého nepoznal, robí ho hrdým a smelým.


    PAG: Robustný, zdravý človek, v najlepších rokoch — má chorú ženu — — ale to mu neprekáža… Ináč je úplný materialista — nevidí prekážky a je bezohľadný. Má 38 rokov.


    BER: „Natursbursch“. Mládenec, 20-ročný, ktorý si môže vyberať milenky. Trochu cynický. Nerobí si „škrupule“ — ale do Niady je predsa tak trochu zamilovaný — a chce ju.


    HOFMAN: Srdečný, ale trochu prihlúpy päťdesiatnik. Nechce škodiť nikomu — ale často narobí zle. Pokorný služobník v úrade.


    ZÁMOČNÍK: Nevie sa, kto je a skade je — ale je tu! Je teda personifikácia Toborovho svedomia. Je ten, cez ktorého ide vlastne celý dej.


    Osoby, ktoré nevystupujú, ale o nich je v hre reč, sú: Palier na stavbe, žena Pagova, Reverend, Toborovi priatelia a iní.

  


  
    Zvláštnosti scenára a réžie


    


    


    1. Javisko trojuholné, vrch v úzadí. Tam je skrýša, skade vychodí Zámočník po príchode Toborovom, v druhom a treťom dejstve.


    2. V druhej polovici druhého dejstva, javisko je apartne zariadené, kvety, girlandy, lampióny atď. Nápadný poriadok…


    3. Herci vyslovujú jasne a pregnantne, čisto literárne. Chrániť sa akéhokoľvek žargónu.


    4. Intermezzo — ale bez muziky! — v treťom dejstve, má podávať neviditeľný hlas. (Pozri poznámku o tom.)


    5. Prípadne muzikálna vložka na konci, pred katastrofou. (Grieg alebo Beethoven…)


    


    Svetelné montáže pri Intermezze a muzikálnej vložke.

  


  
    Osoby


    


    


    TOBOR, muž 40-ročný


    LIANA, žena 36-ročná


    NIADA, dcéra 16-ročná


    ENAD, synček 8-ročný (hrá dievča do 15 rokov)


    PAG, švagor 38-ročný


    BER, mládenec 20-ročný


    HOFMAN, sluha z úradu 50-ročný


    ZÁMOČNÍK


    NIEKTO Z PUBLIKA (cez megafón v intermezze).


    


    Deje sa: apríl-máj v dnešnom čase, niekde na zemeguli.


    Kostýmy a masky bez akéhokoľvek štýlu - len Zámočník má charakteristickú tmavozelenú zásteru, s veľkými vreckami, nosí čiapku, ktorú nikdy neskladá.


    Reč ľudí je bez každého náteru dialektu, teda spisovná, vyslovovanie precízne, pomalé a výrazné. Toto sa požaduje menovite v prvých dvoch dejstvách, tempo sa v neskorších dejstvách zrýchli, ale na konci zasa stíši…


    Všetci účinkujúci sú ľudia dnešní, z pracujúcej triedy, okrem Zámočníka, ktorý je akási podivná figúra v hre, skoro nereálna…

  



Prvé dejstvo





Cez celú hru ostáva javisko to isté: Izba v dome Toborovcov, zariadená do trojuhla, tak, že vrch je v úzadí. Hlavné dvere na pravej strane, dvere do vnútra na druhej, ľavej strane. Náradie v izbe jednoduché, chudobné: stôl, štyri stoličky na jednej strane, lavice, kasňa, vešiak a zrkadlo na druhej.



Prvá scéna

Liana a Pag.



PAG: Už si počula?

LIANA: Zámočník mi hovoril —

PAG (pozrie): Kedy?

LIANA: Tu bol hneď zrána.

PAG: Už tu bol? Pravdaže, vie o tom. Kdeby nie. On vie o všetkom, a do všetkého sa pchá. A teda, teší sa?

LIANA: Neviem. Ale oči mu svietili, keď mi o tom rozprával.

PAG (pozrie mocnejšie): Ten odporný Zámočník! Mne je odporný… V posledné časy sem pričasto chodí. Ani neviem, kto je, čo je, ale vždy sa vtiera sem, ide za človekom ako tôňa. A ty hovoríš, že mu dnes oči svietili? Blčali, nie? Len si daj pozor, Liana, aby ťa jeho oči nespálili!

LIANA (trucovito): A nech! Nech ma i spália… Veď načo som ja ešte tu? Čo ja tu ešte očakávam?

PAG: Ty? Ty máš čo čakať. Veľké prekvapenie ti prichádza, veľká radosť sa ti chystá — — prichádza tvoj muž! Príde ti po dlhom čase, keď si ho už možno i oplakala. A on sa vracia v pravý čas, vidím ho, badám to! Osem rokov hnil vo väzení — — a predsa nezhnil. Ba hovorí o ňom, že dobre vyzerá, že je plný a driečny — — (Pozrie s výčitkou na Lianu.) — teraz budeš k nemu pasovať! Vidíš, jemu väzenie nezaškodilo, čo viac, bolo mu na osoh — a ty — ach, aká si ho už žiadostivá, čo?

LIANA: Nehovor tak!

PAG: Prečo nie? On je tvoj! Veď vidím, ako sa už obzeráš za ním, ako ho očakávaš s láskou, ako ti už oči svietia —

LIANA (usmeje sa): Ach, teda aj mne už oči svietia? Od lásky? Ty si smiešny, Pag. Vari si žiarlivý? Ale konečne máš pravdu. Áno, ja čakám Tobora, svojho milého muža s láskou — na to mám predsa právo?

PAG (pozrie zlostne): Tak? Teraz si to právo berieš a po osem rokov ti mužom nebol, po osem rokov si bola opustená, po osem rokov bol som ti i ja dobrý? Aha! A teraz teda —

LIANA: Daj mi pokoj. Nemuč ma —

PAG: Aha! Tak teda? Teraz ťa mučím? A doteraz —?

LIANA: Pag, umĺkni!

PAG: Prečo by som umĺkol? Divné. A mne sa práve teraz chce kričať, aby to bolo počuť za hory, za lesy, za vrchy i moria — — aby to bolo počuť až do Guayany, kde bol tvoj milý Tobor vo väzení! Ale nie, nebudem kričať, Liana, tíško ti poviem, sme sami… Liana, spamätaj sa! Sme sami — tvoje deti sú preč. Niada odišla k priateľke a malý Enad sa hrá s deťmi na ulici. Liana, možno posledný raz sme ešte spolu a sami, cítiš to? (Chce ju zovrieť do náručia.) Liana, teraz je ešte čas —

LIANA: Prestaň! Odíď! (Pauza.) Ak bolo niečo medzi nami, teraz to musí prestať —

PAG: Tak? Práve dnes? Keď sa ti vracia tvoj muž, môj milý švagor Tobor, teraz to všetko musí prestať a potom nikdy viac?

LIANA (tichšie): Buď múdry, Pag. Uznaj, rozumej, pochop —

PAG (náruživo): Čo? Čo žiadaš odo mňa?

(Sadnú si k stolu.)

LIANA: Utíš sa. Vidíš, on dnes príde. Hovorme otvorene: nečakali sme to… Priznám sa, že sa i bojím, vlastne oňho sa bojím, ako sa tu bude cítiť. Ach, áno, ja som sa mu už úplne odcudzila, ani neviem, ako sa budem k nemu správať —

PAG (jasá): Áno, áno —

LIANA: Neviem, či sa budem vedieť dostatočne pretvarovať —

PAG (blažene): Ach, áno, áno — tak je!

LIANA: On sa, pravdaže, teší, že prichádza domov, že je na slobode, že už môže začať nový život… Tu má svoju rodinu, tu je jeho dcéra, tu je jeho milý synček, ktorého ešte ani nevidel. Tu si ty, jeho dobrý švagor — — a tu som i ja… Všetci sme jeho, blízki…

PAG (nasilu sa usmeje): Hm, pekne rozprávaš, správne vysvetľuješ, dobre chápeš. Ale včera, keď si ešte nevedela, že príde, si tak nerozprávala. Veď si už naňho bola i zabudla a —

LIANA (pozrie).

PAG: Ach, nie — včera si celkom inak na mňa pozerala —

LIANA: Ako som sa pozerala?

PAG: Inak! Liana, veď to trvá už osem rokov! Včera si sa ešte ku mne túlila, včera sme —

LIANA: Nespomínaj! Ty sa musíš priúčať novému poriadku. Môj muž sa vracia — ty už tu nemáš miesta.

PAG: Hohó! A doteraz som mal?

